St. Johanneslogen Zorobabel og Fredrik til det Kronede Haap

St. Johanneslogen Zorobabel og Fredrik til det Kronede Haap (Z&F), tidligere kalt Zorobabel og Zorobabel til Nordstjernen, er en frimurerlosje i Den Danske Frimurerorden som ble grunnlagt i København den 25. oktober 1745. Z&F var den andre losjen som ble grunnlagt i Danmark, og er idag den eldste frimurerlosjen i Norden.

Losjens valgspråk er EX UNO OMNIA, «Alt ut av det éne».

Historie

St. Martin (1743)
Danmarks første frimurerloge var «St. Martin». Den ble opprettet i København på martinsdagen den 11. november 1743, og var oppkalt etter den katolske helgenen St. Martin de Tours (ca. 315–397 e.Kr.). Grunnleggerne var fem frimurere som var blitt innviet i Tyskland. «St. Martin» var moderlosjen til St. Olai Loge i Norge, som ble grunnlagt den 24. juni 1749 på Ladegårdsøens hovedgård i Christiania.

Zorobabel (1745)
Losje Zorobabel var Danmarks andre frimurerlosje. Den var oppkalt etter Serubabel, som ifølge Bibelen spilte en viktig rolle i gjenoppbyggelsen av Tempelet i Jerusalem. Zorobabel var en avlegger av St. Martin, og fikk sin konstitusjons-patent  fra den engelske storlosje. Losjens grunnlegger og første Ordførende Mester var Georg Nielsen, som senere ble pagehovmester, lærer, bibliotekar og konferensråd ved hoffet til Frederik V av Danmark og Norge. Ved Nielsens død hadde losjen nesten 500 medlemmer.

Losjemøtene ble i begynnelsen avholdt i leide lokaler som idag er nedbrente, først i Nytorv 19 og deretter i Kattesundet. Det neste leide lokalet var i Pilestræde nr. 32.

Zorobabel til Nordstjernen (1767)
I begynnelsen var Zorobabel en St. Johannesloge, som arbeidet etter de tre gradene i «den blå losje». Etter hvert begynte begge Københavnlosjene, Zorobabel og St. Martin, å praktisere høygradsystemet den strikte observans. I 1752 ble det innført i St. Martin, og i 1765 i Zorobabel. I samarbeid med St. Martin ble høygradene også praktisert av St. Olai loge i Norge.

Den 9. januar 1767 ble St. Martin oppløst, og slått sammen med Zorobabel under det nye navnet «Zorobabel til Nordstjernen». Denne ble nå den overordnede losjen til St. Olai loge i Norge, frem til unionsoppløsningen mellom Danmark og Norge i 1814.

I 1782 innførte «Zorobabel til Nordstjernen» det rektifiserte system. Dette førte til en sterk økning i medlemsmassen. Losjen tiltrakk seg ikke bare kongelige, adelige og ansatte ved hoffet. Det rektifiserte system førte til en økt interesse blant borgerskapet, og en rekke kulturpersonligheter ble innviet i losjen, deriblant Knud Lyhne Rahbek og H.C. Ørsted.

I 1807 førte økningen i medlemsmassen videre til at det ble oppført en ny losjebygning i  Kronprinsensgade nr. 7, som fortsatt eksisterer.

Friederich zur gekrönten Hoffnung (1778)
I 1778 ble det i København grunnlagt en frimurerlosje med røtter i Tyskland. Losjen var dansk, men både dens navn, ritualtekster og var tysk-språklige. Losjen var oppkalt etter den daværende kronprins Christian Frederik. Losjen eksisterte frem til 1855, da den ble slått sammen med «Zorobabel til Nordstjernen».

Zorobabel og Fredrik til det Kronede Haap (1855)
Den 6. januar 1855 ble det svenske system innført i Danmark. Samtidig ble «Friederich zur gekrönten Hoffnung» slått sammen med «Zorobabel til Nordstjernen», som fikk sitt nåværende navn «Zorobabel og Fredrik til det Kronede Haap».

Etter innførelsen av det svenske system, ble losjen igjen omdannet til en St. Johanneslosje, mens høygradene praktiseres i andre dedikerte losjer.

Økningen i medlemsmassen gjorde at man i 1868 innviet en ny ordensbygning i Klerkegade. Losjen hadde da nesten 2000 medlemmer, og i 1874 ble St. Johanneslosjene Christian og Nordstjernen grunnlagt for å fordele medlemmene. I 1918 ble St. Johanneslosjen Absalon utskilt fra Z&F. Ytterligere økninger i antall medlemmer, førte til at man den 12. oktober 1927 innviet det nye Stamhuset i  Blegdamsvej 23, som var tegnet av arkitekten Holger Rasmussen.

Ordførende Mestere

Referanser

Litteratur
 Karl Ludvig Tørrisen Bugge: St. Johs. Logen St. Olaus Til Den Hvide Leopard i Kristiania 1749-1757-1907, Jubilæumsskrift, Trykt som manuskript hos Br. Johannes Bjørnstad, Kristiania, august 1907
 Th. Borch: Sangbog for St. Johannes Logen Zorobabel og Frederik til det kronede Haap, Trykt hos Br:. Louis Klein, Kjøbenhavn, 1859 
 Harald Rønnefelt: Zorobabel og Frederik t.d.k.H. 1745 – 25. Oktober – 1945 med en Oversigt over Logens Historie, Bogtrykkeriet Dana, København, 1948

Eksterne lenker 
 Den Danske Frimurerordens hjemmeside: www.ddfo.dk 

St. Johannesloger i Den Danske Frimurerorden
Etableringer i 1745